Ρότζερ Φέντερερ

Ο Ρότζερ Φέντερερ (Roger Federer, γεννήθηκε 8 Αυγούστου 1981) είναι Ελβετός πρώην επαγγελματίας αντισφαιριστής. Θεωρείται ως ένας από τους κορυφαίους τενίστες όλων των εποχών. Είναι χρυσός Ολυμπιονίκης στο διπλό το 2008 και κατέχει 20 τίτλους Grand Slam, τρίτος στη σχετική λίστα πίσω από τον Νόβακ Τζόκοβιτς με 24 και τον Ραφαέλ Ναδαλ με 22.Μερικά από τα πολυάριθμα ρεκόρ του είναι η παραμονή του επί 237 συνεχόμενες εβδομάδες στο Νο1 της Παγκόσμιας Κατάταξης, η κατοχή 6 τίτλων ATP World Tour Finals, η κατάκτηση 5 συνεχόμενων τίτλων σε δύο διαφορετικά Grand Slam (Γουίμπλεντον και Αμερικανικό Όπεν), οι συνεχόμενες συμμετοχές σε τελικούς Grand Slam (κατέχει τα δύο πρώτα ρεκόρ με 10 και 8 αντίστοιχα), η συμμετοχή του όπως και οι Τζόκοβιτς και Ναδάλ σε τουλάχιστον 5 τελικούς σε κάθε Grand Slam (7 στο Αυστραλιανό Όπεν, 5 στο Ρολάν Γκαρός, 12 στο Γουίμπλεντον και 7 στο Αμερικανικό Όπεν), η συμμετοχή του στους τελικούς και των τεσσάρων Grand Slam σε τρεις διαφορετικές σεζόν (2006, 2007 και 2009), η συμμετοχή του σε τουλάχιστον τρεις από τους τέσσερις τελικούς Grand Slam σε πέντε διαφορετικές σεζόν (2004, 2006, 2007, 2008, 2009) και η συμμετοχή του σε 23 συνεχόμενους ημιτελικούς Grand Slam (δεύτεροι, με 10 συνεχόμενους ημιτελικούς, έρχονται οι Ροντ Λέιβερ και Ιβάν Λεντλ). Στις 15 Σεπτεμβρίου 2022 ανακοίνωσε την αποχώρηση του από την ενεργό δράση μετά το τουρνουά Laver Cup.

 Γεννήθηκε στις 8 Αυγούστου του 1981 στη Βασιλεία της Ελβετίας και είναι γιος Γερμανοελβετού και Νοτιοαφρικάνας. Μεγάλωσε στο προάστιο Μουνχενστάιν της Βασιλείας, κοντά στα σύνορα της Ελβετίας με τη Γαλλία και με τη Γερμανία. Ως παιδί έπαιζε επίσης ποδόσφαιρο, και, πριν αποφασίσει να ακολουθήσει καριέρα στο τένις, ήθελε να γίνει επαγγελματίας ποδοσφαιριστής. Ο Φέντερερ ξεκίνησε να ασχολείται με την αντισφαίριση στην ηλικία των έξι ετών, και σύντομα διακρίθηκε για τις επιδόσεις του. Το 1998 κέρδισε το Γουίμπλεντον στην κατηγορία των εφήβων, και τον Ιούλιο του ίδιου χρόνου έγινε επαγγελματίας. Το 1999 έκανε το ντεμπούτο του στην Ελβετική ομάδα του Davis Cup, εναντίον της Ιταλίας, και τελείωσε τη χρονιά ως ο νεότερος μεταξύ των 100 κορυφαίων τής παγκόσμιας κατάταξης από την Ένωση Επαγγελματιών Αντισφαιριστών (Association of Tennis Professionals - ATP). Το 2000 συμμετείχε στους Ολυμπιακούς Αγώνες τού Σίδνεϊ για την Ελβετία, φτάνοντας μέχρι τα ημιτελικά, όπου έχασε το ματς προς τη διεκδίκηση του χάλκινου μεταλλίου, από τον Arnaud di Pasquale τής Γαλλίας. Στη συνέχεια έλαβε μέρος στον πρώτο του τελικό στη Μασσαλία, στον οποίο όμως έχασε από τον Μαρκ Ροσέ (Mark Rosset). Αλλά και στα τουρνουά Γκραν Σλαμ (Grand Slam) και Masters Series, που ακολούθησαν, δεν κατάφερε να κάνει εντύπωση στον κόσμο, αφού τελείωσε τη χρονιά 29ος στην κατάταξη της Ένωσης Επαγγελματιών Αντισφαιριστών. Τον Φεβρουάριο του 2001 κέρδισε το πρώτο του τουρνουά της Ένωσης Επαγγελματιών Αντισφαιριστών στο Μιλάνο. Τον ίδιο μήνα κέρδισε 3 ματς για τη χώρα του, στo Davis Cup, απέναντι στις ΗΠΑ. Αργότερα έφτασε στα προημιτελικά τού Γουίμπλεντον κερδίζοντας τον Πιτ Σάμπρας, 7 φορές πρωταθλητή Γουίμπλεντον - νίκη που πολλοί θεωρούν σημείο-καμπή στην καριέρα του. Ολοκλήρωσε τη χρονιά 13ος. Το 2002 έλαβε μέρος για πρώτη φορά σε τελικό Masters Series τής Ένωσης Επαγγελματιών Αντισφαιριστών, στο Μαϊάμι, όπου έχασε από τον Αντρέ Αγκάσι. Κέρδισε ωστόσο τον επόμενο τελικό του στο Αμβούργο, καθώς και τα δύο ματς του στο Davis Cup στην κατηγορία Απλό Ανδρών, απέναντι στους Ρώσους, πρώην no 1, Yevgeny Aleksandrovich Kafelnikov και Marat Mikhailovich Safin. Παρά τον γρήγορο αποκλεισμό του από τις επόμενες φάσεις των Ρολάν Γκαρός, Αμερικανικού Όπεν και Γουίμπλεντον, καθώς και τον αναπάντεχο, συντριπτικό χαμό τού προπονητή και μέντορά του Αυστραλιανού Πίτερ Κάρτερ (Peter Carter), τον Αύγουστο, σε αυτοκινητικό ατύχημα, μέχρι το τέλος τού χρόνου έφτασε στο no 6 τής κατάταξης από την Ένωση Επαγγελματιών Αντισφαιριστών. Έτσι συμμετείχε στο τουρνουά Tennis Masters Cup, μέχρι τα ημιτελικά, στα οποία έχασε από τον τότε no 1 Lleyton Glynn Hewitt. Το 2003 κατέκτησε για πρώτη φορά το Γουίμπλεντον στην κατηγορία του Απλού Ανδρών. Έκτοτε έχει κατορθώσει να κερδίσει συνολικά 20 τίτλους Γκραν Σλαμ (Grand Slam) : 8 φορές (2003, 2004, 2005, 2006, 2007, 2009, 2012, 2017) το Γουίμπλεντον, 5 φορές (2004, 2005, 2006, 2007), 2008) το Αμερικανικό Όπεν, 1 φορά (2009) το Ρολάν Γκαρός, 6 φορές (2004, 2006, 2007, 2010, 2017, 2018 ) το Αυστραλιανό Όπεν,καθώς και διάφορους άλλους - μικρότερης σημασίας - τίτλους, μεταξύ των οποίων: 6 φορές το Tennis Masters Cup, και 27 τίτλους ATP Masters Series. Τον Δεκέμβριο του 2007 ψηφίστηκε για τέταρτη συνεχή χρονιά κορυφαίος τενίστας στον κόσμο από τη Διεθνή Ομοσπονδία Αντισφαίρισης. Τον Ιανουάριο του 2008 αποκλείστηκε από τον τελικό στο Αυστραλιανό Όπεν από τον Σέρβο Νόβακ Τζόκοβιτς. Ο αγώνας τους στον ημιτελικό είχε αποτέλεσμα 7-5, 6-3, 7-6 (5) υπέρ του Σέρβου. Τον Ιούνιο του ιδίου έτους ηττήθηκε στον τελικό τού Ρολάν Γκαρός στο απλό, από τον Ραφαέλ Ναδάλ με 6-1, 6-3, 6-0. Στις 6 Ιουλίου του 2008 ηττήθηκε από τον Ισπανό και στο Γουίμπλεντον, στον τελικό τού οποίου έχασε με 6-4, 6-4, 6-7(5), 6-7(8), 9-7. Ήταν ο μεγαλύτερος σε διάρκεια τελικός στην ιστορία του τουρνουά, καθώς διήρκεσε 4 ώρες. Τον Δεκέμβριο του 2007 ψηφίστηκε για τέταρτη συνεχή χρονιά κορυφαίος τενίστας στον κόσμο από τη Διεθνή Ομοσπονδία Αντισφαίρισης. Στους Ολυμπιακούς Αγώνες τού Πεκίνου το 2008 αποκλείστηκε από τον Τζέιμς Μπλέικ στα προημιτελικά τού Απλού Ανδρών, αλλά κέρδισε το χρυσό μετάλλιο στο Διπλό Ανδρών για την Ελβετία, με συμπαίκτη τον Στανισλάς Βαβρίνκα (Stanislas Wawrinka). Λίγες εβδομάδες μετά έλαβε μέρος στο Αμερικανικό Όπεν, στο οποίο θριάμβευσε, παρά τη σκληρή κριτική που δεχόταν εκείνη την περίοδο από τα ΜΜΕ σχετικά με την πρόσφατη απόδοσή του. Στον προημιτελικό συνάντησε τον Ρώσο Ιγκόρ Αντρέεφ, και στον ημιτελικό τον Νόβακ Τζόκοβιτς, αφού προηγουμένως είχε αποκλείσει μια σειρά παικτών (Μάξιμο Γκονσάλες, Τιάγκο Άλβες και Ράντεκ Στέπανεκ) χωρίς να χάσει ούτε ένα σετ. Στον τελικό κέρδισε με 6-2, 7-5, 6-2 το no 6 τής παγκόσμιας κατάταξης, Άντυ Μάρρεϋ, ο οποίος στον ημιτελικό είχε αποκλείσει τον Ραφαέλ Ναδάλ στα 4 σετ. Ο Φέντερερ έγινε, έτσι, ο πρώτος τενίστας στην ιστορία που κατάφερε να κερδίσει για 5 συνεχείς φορές τόσο το Γουίμπλεντον όσο και το Αμερικανικό Όπεν. Τον Οκτώβριο συμμετείχε στο Madrid Masters, όπου αποκλείστηκε από τον Άντυ Μάρρεϋ στα ημιτελικά (3-6, 6-3, 7-5), χωρίς μέχρι τότε να έχει χάσει ούτε ένα σετ. Παρ'ότι όμως έχασε το τουρνουά, από τη συμμετοχή του σε αυτό έγινε ο τενίστας με τα περισσότερα κέρδη στην ιστορία (US$ 43,585,232), αποσπώντας το ρεκόρ από τον προκάτοχο Πιτ Σάμπρας (US$ 43,280,489). Λίγες μέρες μετά, στις 26 Οκτωβρίου 2008, έγινε ο πρώτος τενίστας όλων των εποχών που κατέκτησε το Davidoff Swiss Indoors Basel για τρίτη συνεχόμενη φορά, όταν στον τελικό κέρδισε τον David Nalbandian (6-3, 6-4). Στο Αυστραλιανό Όπεν, στις αρχές του χρόνου, ο Ελβετός έφτασε μέχρι τον τελικό, όπου ηττήθηκε από τον Ισπανό Ναδάλ. Λίγο αργότερα, και αφού είχε νικήσει τον Ραφαέλ Ναδάλ στον τελικό τού χωμάτινου τουρνουά τής Μαδρίτης, ο Φέντερερ κατέκτησε το πρώτο Ρολάν Γκαρός στην καριέρα του, κερδίζοντας στον τελικό τής 7ης Ιουνίου τον Ρόμπιν Ζόντερλινγκ από τη Σουηδία με 6–1, 7–6(1), 6–4. Με τη νίκη του εκείνη, ισοφάρισε το ρεκόρ του Πιτ Σάμπρας με 14 τίτλους Γκραντ Σλαμ και του Ιβάν Λεντλ με 19 παρουσίες σε τελικούς Γκραντ Σλαμ. Στις 5 Ιουλίου, στον τελικό του Γουίμπλεντον, επικράτησε με 3-2 σετ (5-7, 7-6, 7-6, 3-6, 16-14) του Άντι Ρόντικ, φτάνοντας έτσι τα 15 Γκραντ Σλαμ και καταρρίπτοντας το σχετικό ρεκόρ του Σάμπρας. Παράλληλα, με αυτήν του τη νίκη, επανήλθε στο νούμερο 1 τής παγκόσμιας κατάταξης. Ο αντισφαιριστής κατέκτησε τον 16ο τίτλο του Γκραν Σλαμ στις 31 Ιανουαρίου 2010, όταν κατέκτησε το Αυστραλιανό Όπεν στο απλό. Στον τελικό κέρδισε τον Άντι Μάρεϊ με 6–3 6–4 7–6(11). Ήταν η 4η φορά που κέρδισε τον εν λόγω τίτλο. Στις 28 Νοεμβρίου νίκησε τον Ναδάλ στον τελικό του ΑΤΡ World Tour που έγινε στο Λονδίνο, με 6-3, 3-6, 6-1. Ήταν ο 5ος τίτλος Masters Cup για τον Φέντερερ, ο 66ος στην καριέρα του και ο 5ος για το 2010 έπειτα από το Αυστραλιανό Όπεν, το Σινσινάτι Μάστερς, το Όπεν της Στοκχόλμης και το Όπεν της Βασιλείας. Ο Φέντερερ επέστρεψε στην κορυφή της παγκόσμιας κατάταξης το 2012, έπειτα από την κατάκτηση του Ουίμπλεντον. Το 2013 υπέφερε από τραυματισμούς στη μέση. Το 2014 ήταν φιναλίστ στο Γουίμπλεντον. Την ίδια χρονιά κατέκτησε το πρώτο Κύπελλο Ντέιβις για την Ελβετία στην ιστορία της. Το 2015 ξεκίνησε τη σεζόν κατακτώντας το διεθνές τουρνουά του Μπρισμπέιν, νικώντας στον τελικό τον Μίλος Ράονιτς. Ήταν η χιλιοστή νίκη στην καριέρα του, ισοφαρίζοντας το ρεκόρ των Τζίμι Κόνορς και Ιβάν Λεντλ.Την ίδια χρονιά ήταν φιναλίστ στο Γουίμπλεντον και στο Αμερικανικό Όπεν, καθώς ηττήθηκε στους τελικούς από το Νόβακ Τζόκοβιτς (3-1 σετ). Ο Φέντερερ με τον Ναδάλ είναι αντίπαλοι από το 2005, και ο συναγωνισμός μεταξύ τους αποτελεί μέρος τής καριέρας και των δύο. Ο Ναδάλ είναι ο μόνος που έχει σταθεί εμπόδιο για τον Φέντερερ στις χωμάτινες επιφάνειες και έχει αποτελέσει την κύρια αιτία για την οποία ο Ελβετός παρά το γεγονός ότι έχει πραγματοποιήσει εξαιρετικές εμφανίσεις στο Ρολάν Γκαρός (έχει συμμετάσχει σε 5 τελικούς), έχει κατορθώσει να κερδίσει το συγκεκριμένο τουρνουά μόνο μία φορά (το 2009) : Ο Φέντερερ και ο Τζόκοβιτς είναι οι μόνοι τενίστες που έχουν έρθει αντιμέτωποι ο καθένας με τον Ναδάλ σε 9 τελικούς Γκραν Σλαμ (Grand Slam). Ο τελικός τού Γουίμπλεντον του 2008 ανάμεσά τους έχει χαρακτηριστεί από πολλούς σχολιαστές τένις ως το σπουδαιότερο ματς όλων των εποχών. Πολλοί σχολιαστές τένις θεωρούν τη "διαμάχη" ανάμεσά τους ως τη μεγαλύτερη στην ιστορία. Κατέχει πολλά ρεκόρ στην ιστορία τού τένις, μερικά από τα οποία είναι τα εξής: ο τενίστας με τις περισσότερες (237) συνεχείς εβδομάδες (02.02.2004 - 17.08.2008) στην πρώτη θέση της παγκόσμιας κατάταξης από την Ένωση Επαγγελματιών Αντισφαιριστών (Association of Tennis Professionals- ATP), κατάκτηση του Γουίμπλεντον για πέμπτη συνεχή χρονιά (2003-2007) - μαζί με τον Μπγιορν Μποργκ (Bjorn Borg) (1976-1980), νίκη στους 4 πρώτους Τελικούς Γκραν Σλαμ (Grand Slam) στα οποίους συμμετείχε, κατάκτηση του Αμερικανικού Όπεν για πέμπτη συνεχή χρονιά (2004-2008), κατάκτηση τόσο του Αμερικανικού Όπεν όσο και του Γουίμπλεντον για πέμπτη φορά - και μάλιστα συνεχή, συμμετοχή σε 10 συνεχόμενους τελικούς Γκραν Σλαμ (Grand Slam) στην κατηγορία τού Απλού Ανδρών (από το Γουίμπλεντον του 2005 μέχρι το Αμερικανικό Όπεν τού 2007), συμμετοχή σε 23 συνεχόμενους ημιτελικούς Γκραν Σλαμ (Grand Slam) στην κατηγορία τού Απλού Ανδρών (από το τουρνουά Γουίμπλεντον του 2003 μέχρι Αυστραλιανό Όπεν 2010), συνεχείς νίκες, τόσο σε γήπεδο χόρτου (65) όσο και σε σκληρό γήπεδο (56), ο τενίστας με τα περισσότερα κέρδη από τουρνουά μέχρι το 2015 (US$ 94,746,573), κατάκτηση του Davidoff Swiss Indoors Basel για τρίτη συνεχή χρονιά (2006-2008). Ο Φέντερερ έχει κερδίσει πολλά βραβεία κατά τη διάρκεια της καριέρας του στο τένις. Έχει κερδίσει το βραβείο "Laureus World Sportsman of the Year" 4 συνεχόμενες χρονιές (2005-2008) καθώς και το "Arthur Ashe of the Year Award" δύο φορές (2006, 2013). Επιπλέον έχει κερδίσει 11 συνεχόμενες φορές το ATPWorldTour.com Fans' Favourite Award, καθώς και 9 φορές, από τις οποίες οι 6 συνεχόμενες, το Stefan Edberg Sportsmanship Award που ψηφίζεται από τους ίδιους τους παίκτες. Και τα δύο αυτά βραβεία είναι ενδεικτικά της πρωτοφανούς δημοφιλίας του στο κοινό και στους συμπαίκτες του. Ο Φέντερερ έχει χαρακτηριστεί επανειλημμένα ο καλύτερος τενίστας όλων των εποχών και αποτελεί τον πιο αγαπητό τενίστα στην ιστορία του αθλήματος. Χαίρει εκτίμησης και σεβασμού από το σύνολο των παικτών και των σχολιαστών και θεωρείται κορυφαίος πρεσβευτής του τένις. Είναι ένας από τους πιο ακριβοπληρωμένους αθλητές όλων των εποχών με συνεργασίες με εταιρίες όπως η Nike, η Credit Suisse, η Lindt, η Wilson, η Mercedes-Benz και πολλές άλλες. Το εισόδημα του από αυτές τις συνεργασίες εκτιμάται πως ξεπερνά τα 50 εκατομμύρια δολάρια ετησίως ενώ το 2013 έφτασε τα 72 εκατομμύρια δολάρια και κατετάγη 2ος στη λίστα του Forbes μετά τον Tiger Woods. Η περιουσία του θεωρείται πως ξεπερνά κατά πολύ τα 300 εκατομμύρια δολάρια. Ο Ρότζερ Φέντερερ γνωρίστηκε με την πρώην επαγγελματία τενίστρια Μιροσλάβα Βάβρινετς [Miroslava (Mirka) Vavrinec] στους Ολυμπιακούς Αγώνες τού Σίδνεϋ το 2000, στους οποίους συμμετείχαν ως μέλη τής ολυμπιακής ομάδας τής Ελβετίας. Τον μακροχρόνιο δεσμό τους επισημοποίησαν με τον γάμο τους στη Βασιλεία, στις 11 Απριλίου 2009. Στις 23 Ιουλίου τού ίδιου χρόνου έγιναν γονείς δίδυμων κοριτσιών ενώ στις 6 Μαΐου 2014 έγιναν ξανά γονείς δίδυμων αγοριών. Έχει μητρική του γλώσσα τα ελβετικά-γερμανικά, αλλά μιλάει επίσης με ευχέρεια Γερμανικά, Γαλλικά, Αγγλικά, και δίνει συνεντεύξεις και στις 3 αυτές γλώσσες. Έχει χόμπυ το κρίκετ. Από παιδί υποστηρίζει την ποδοσφαιρική ομάδα τής γενέτειράς του Βασιλείας και την Ιταλική Γιουβέντους. Στο φιλανθρωπικό του έργο συγκαταλέγεται το ίδρυμα που φέρει το όνομά του, και το οποίο, από το 2003, συμπαραστέκεται σε άτομα με λιγότερες ευκαιρίες. Παράλληλα προωθεί τον αθλητισμό στη νεολαία. Το 2006 ανακηρύχθηκε Πρέσβης Καλής Θελήσεως της UNICEF, ενώ έχει εμφανιστεί στην καμπάνια τής UNICEF κατά τού AIDS. Το περιοδικό Time Magazine τον συμπεριέλαβε στη λίστα με τους 100 πιο ισχυρούς ανθρώπους τού κόσμου για το 2007. Το 2007 επίσης φωτογραφήθηκε ως Βασιλιάς Αρθούρος από την Άνι Λάιμποβιτς (Annie Leibowitz), μεταξύ άλλων διασημοτήτων, για το πρότζεκτ τής Disney "Year of a Million Dreams".